
ОБРАЗОВАЊЕ И ДРУШТВЕНА ИСКЉУЧЕНОСТ У ЗЕМЉАМА ЗАПАДНОГ БАЛКАНА
Апстракт: Предмет истраживања овог рада је улога образовања у превенцији друштвене искључености у земљама Западног Балкана. С обзиром на то да се образовање сматра једним од фактора друштвене искључености, у раду се проверава претпоставка да приступ образовању и усавршавању одређује процес укључивања појединаца у друштвене активности. У том смислу, испитује се значај нивоа образовања за перцепције појединаца о друштвеној искључености, њихово учешће у активностима друштвених организација и интезитет њиховог грађанског и политичког ангажовања. Статистичка анализа емпиријских података (анализа варијансе, пост хоц анализа) Трећег Испитивања квалитета живота у Европи потврђује да постоји статистички значајан утицај нивоа образовања на процесе друштвеног укључивања. Конкретно, код свих облика друштвених активности постоје статистички значајне разлике у просечним показатељима активности између појединаца са основним, средњим и високим образовањем.

EDUCATION AND SOCIAL EXCLUSION IN WESTERN BALKAN COUNTRIES
Abstract: The paper explores the role of education in preventing social exclusion in the Western Balkan countries. Given that education is considered to be one of the factors of social exclusion, the paper tests the hypothesis that access to education and training determines the process of inclusion of individuals in social activities. In this regard, we investigate the importance of the level of education for individuals’ perceptions of social exclusion, their participation in the activities of community organizations and the intensity of their civic and political engagement. Statistical analysis of empirical data (analysis of variance, post hoc analysis) from the Third European Quality of Life Survey confirms that there is a statistically significant impact of education level on the processes of social inclusion. In particular, for all forms of social activities there are statistically significant differences in mean indicator values between individuals with primary, secondary and tertiary education.

УВОД
Друштвена искљученост је сложен и вишедимензионалан феномен који настаје као последица међусобно повезаних и условљених процеса депривације у кључним сегментима живота појединаца и друштвених група, што их онемогућава да партиципирају у основним политичким економским и друштвеним активностима у друштву у којем живе (Bellani & D’Ambrosio, 2011). Можемо је поистоветити са својеврсним зачараним кругом, где недостатак ресурса, немогућност коришћења одговарајућих права, оскудица добара и услуга, немогућност да се партиципира у нормалним друштвеним односима и активностима које су доступне већини у друштву, погоршавају економски положај и квалитет живота појединаца, остављајући им мало могућности да поправе свој положај. Они који живе у лошим материјалним условима, похађају слабије школе или нису у могућности да финансирају своје школовање, суочени су са већим ризиком да буду незапослености, односно да буду запослени на несигурним пословима и слабо плаћени. Такви појединци имају занемарљиву политичку моћ и мало друштвених контаката. 
На друштвену искљученост утичу бројни фактори, чије је дејство често испреплетано и није лако установити који од тих фактора има примарну улогу. Сматра се да образовање игра једну од кључних улога у превенцији друштвене искључености. 

Борба против сиромаштва и друштвене искључености представља саставни део социјалне агенде Европске уније и веома битну компоненту соци​јалне политике држава-чланица. ЕУ је јасно исказала свој став према образовању у новој стратегији Европа 2020, где је образовање апострофирано као мотор одрживог раста и један од најефективнијих начина борбе против неједнакости и сиромаштва (European Commission, 2010). Посебан нагласак је на спречавању раног напуштања образовног система, у циљу спречавања искључености са тржишта рада, као и осталих облика друштвене искључености. Борба против друштвене искључености и сиромаштва од посебне је важности и за земље Западног Балкана, јер ублажавање сиромаштва и друштвене искључености представља један од кључних изазова са којима се ове земље сусрећу у процесу придруживања ЕУ. Изазов је тим већи ако имамо у виду да су земље Западног Балкана прошле кроз значајне друштвено-економске промене у последње две деценије: распад бивше СФРЈ, транзиција, разградња институција, ратови и разарања, међуетнички сукоби, избеглице, економско пропадање, осиромашење становништва. Апсолутно сиромаштво још увек представља велики проблем у готово свим земљама Западног Балкана. Међу угроженим групама, искљученим из економског и друштвеног живота, издвајају се незапослени, издржавана лица и недовољно образовани (Матковић, 2006). Зато је основни приоритет у овим земљама обезбеђење равномерног и одрживог привредног развоја, уз истовремено побољшање положаја угрожених група. Готово све земље Западног Балкана су у својим националним плановима и програмима издвојиле раст запослености и стварање нових радних места као важан корак на путу изласка из зачараног круга сиромаштва и друштвене искључености. Следећи приоритет је већи обухват образовањем и побољшање квалитета образовних програма. Уз то, смањење друштвене искључености и сиромаштва подразумева и обезбеђење адекватних услова становања, унапређење здравственог система, побољшање мреже социјалне сигурности, партиципацију угрожених група у доношењу одлука, поштовање људских права. 

Циљ овог рада је да утврди у којој мери степен образовања детерминише друштвену искљученост. У ту сврху, испитаћемо везу између нивоа образовања, с једне, и показатеља друштвене искључености – перцепције појединаца о степену њихове друштвене искључености, учешћа у активностима друштвених организација и интезитета грађанског и политичког ангажовања – с друге стране.
ОБРАЗОВАЊЕ КАО ДЕТЕРМИНАНТА ДРУШТВЕНЕ ИСКЉУЧЕНОСТИ – ПРЕГЛЕД ЛИТЕРАТУРЕ
Истраживање везе између почетних услова, образовања и друштвене искључености предмет је многих теоријских и емипиријских истраживања у последњих неколико деценија. Истраживања су ишла у два правца. Један број радова истраживао је утицај услова живота у детињству на квалитет живота у одраслом добу, са специјалним нагласком на образовна постигнућа. Истраживања су показала да децу која одрастају у сиромаштву, у одраслом добу карактеришу лошије здравствено стање, емоционални проблеми, проблематично понашање и слабији резултати у образовању (Bolger, Patterson, Thompson & Kupersmidt, 1995; Haveman & Wolfe, 1995). Сматра се да је образовање најважнији трансмисиони механизам путем којег се депривација акумулура кроз генерације. Деца која одрастају у лошим условима бележе слабије резултате у школи и имају нижи ниво образовања у односу на децу која живе у бољим условима, што повећава ризик друштвене искључености. Други правац истраживања односи се на краткорочне и дугорочне ефекте образовања на друштвену искљученост. Истраживање Европске комисије указало је на постојање јаке везе између академског образовања и друштвене искључености (European Commission, 2010). Лоши образовни резултати повећавају ризик од незапослености, посебно дугорочне незапослености, као и мањих зарада, што доприноси друштвеној искључености (OECD 2010; Walker&Walker, 1997). Чињеница је да незапосленост повећава ризик од друштвене искључености, при чему утицај незапослености превазилази оквире финансијске депривације. Иако незапосленост, посебно дугорочна, може резултирати друштвеном искљученошћу, запосленост аутоматски не значи друштвену укљученост (Atkinson & Hills, 1998). То значи да постоје и друге важне детерминанте друштвене искључености које могу, али и не морају бити повезане са тржиштем рада. 

Релативно дуго је у истраживању везе образовања и друштвене искључености нагласак био на обавезном образовању. Имајући у виду све већи значај целоживотног учења и чињенице да друштвена искљученост може да се јави у различитим фазама животног циклуса, улога образовања као детерминанте друштвене искључености превазилази оквире обавезног образовања. Када говоримо о образовању у контексту друштвене искључености, мислимо не само на формално образовање, него и на даљу обуку у контексту тржишта рада и неформално учење.

Улога образовања у друштвеној искључености још увек је недовољно истражена. Доминантан приступ у анализи образовања као детерминанте друштвене искључености заснован је на концепту људског капитала. Из овог угла посматрано образовање, односно школовање, повећава продуктивност појединаца кроз стицање разних знања и вештина. Како већи ниво продуктивности води већим зарадама и партиципацији на тржишту рада, образовање ствара основу за повећање друштвене мобилности, посебно сиромашних.  Људи постају сиромашни јер им недостају образовање, обука, радне вештине и сл. (Jennings, 1999). Они са нижим нивоом образовања, ограниченим радним искуством и нестабилним везама на тржишту рада, имају веће шансе да буду друштвено искључени и сиромашни. Зато образовање и развој људског капитала стварају основу за превазилажење друштвене искључености. 
Они који се не слажу са овим објашњењем истичу да се тек мали део разлике у зарадама појединаца и партиципацији на тржишту рада може објаснити образовањем. Нека новија истраживања у САД и УК обезбедила су аргументе теоретичарима који образовање не сматрају кључном детерминантом смањења неједнакости, сиромаштва и друштвене искључености (Ashenfelter & Rouse, 1999; Dearden, Ferrier & Meghir, 1998). Њихова аргументација је да процес образовања углавном обезбеђује основу за процену индивидуалних способности или одлика. Позитивна корелација између образовања и дохотка јавља се зато што је и једно и друго утемељено у индивидуалним способностима. Постигнућа у домену образовања указују послодавцима на способности појединаца и ниске трошкове обуке код запошљавања. Повећање понуде квалификоване радне снаге утиче на промену у структури тражње за радом, тако што послодавци повећавају захтеве у погледу квалификација приликом расписивања конкурса и запошљавања. Отуда разлике у могућностима запошљавања и зарадама између квалификованијих и мање квалификованих опстају и даље. 

С друге стране, имамо ауторе који истичу значај образовања и обучавања као стратегије за смањење друштвене искључености (Glennerster, Noden & Power, 1998). Користећи податке из Националне студије о развоју деце (NCDS) из 1958, једна група аутора (Gregg & Machin, 1997; Feinstein, 1998) идентификовала је слабе резултате на плану образовања као кључни механизам превођења депривације из периода детињства у лоша друштвена и економска постигнућа у каснијем периоду. Резултати њиховог истраживања показали су да надоградња образовања може да ублажи ефекат трансмисије друштвене искључености током животног циклуса. Ово истраживање је такође показало да је образовање само један од фактора који доприносе трансмисији друштвене искључености. Истражујући до које мере појединац може да повећа своју зараду и перспективе запошљавања путем доградње свог образовања, Грег и Махин (Gregg et al., 1997) установили су да се на овај начин отвара простор за побољшања код неких, али не и код свих друштвених група. Када је реч о обавезном образовању, њихова анализа потврдила је да је обавезно образовање важно за све, а да се показује као посебно важно за одређене друштвене групе. 

Буршар, Ле Гранд и Пјашо (Burchardt, Le Grand & Piachaud, 1998) идентификовали су следеће кључне димензије друштвене партиципације: производња, потрошња, богатство, политичка активност и друштвени живот. Највећи број радова који се бави везом између образовања и друштвене искључености, фокусиран је на везу образовања и партиципације у сфери производње. Из ове перспективе, бољи резултати на плану образовања омогућавају бржи и лакши долазак до посла, даље учење и надоградњу вештина, што ствара основу за повећање потрошње и богатства. Фокусираност на везу између образовања и производње оправдавана је тиме да се централном компонентом друштвене искључености сматра сиромаштво, које се повезује са ограниченим могућностима проналаска посла. Искљученост са тржишта рада у дужем периоду представља важан индикатор потенцијалне друштвене искључености младих људи. 

Далеко мање је истраживан утицај образовања на партиципацију у осталим сферама живота (Sparkes, 1999), пре свега партиципацију у политичком и друштвеном животу заједнице. Једно такво истраживање, које су спровели Парсонс и Бајнер (Parsons & Bynner, 2002), показало је да они са слабијим образовним постигнућима и вештинама бележе нижи ниво грађанске партиципације. Уз смањени интерес за политику и стопе излазности на изборе, код овог сегмента становништва забележена је мања стопа партиципације у друштвеним организацијама и асоцијацијама.  Запослење је за појединце веома важно, не само зато што обезбеђује примања, већ и зато што тржиште рада представља важан простор на коме се одвијају друштвене интеракције. Стога искљученост са тржишта рада лако може да подстакне друге облике социјалне искључености – сиромаштво, искљученост из политичког и друштвеног живота. Парсонс и Бајнер установили су јаку везу између слабих резултата остварених у обавезном образовању и искључености са тржишта рада у раној радној доби, већим ризиком незапослености и нижим зарадама. Скромна образовна постигнућа повезана су и са осталим обележјима друштвене искључености – лошије опште здравствено стање, депресија, мања вероватноћа изласка на изборе. 

Истраживања показују да бројни фактори утичу на резултате које појединци остварују у домену стицања формалних квалификација и генеричких вештина, попут породице, друштвене заједнице, тржишта рада, економске  политике владе и сл. Зато при разматрању феномена друштвене искључености морамо бити свесни интеракције између појединаца и његове одговорности, с једне стране и улоге друштвених фактора у детерминисању услова у којима егзистирају појединци, с друге стране. Ово наглашавамо зато што индивидуалистичко објашњење друштвене искључености, у својим екстремним варијантама покреће питање личне одговорности, будући да друштвена искљученост може да буде последица одлуке појединаца. Они могу да донесу одлуку да напусте школовање, дају отказ и постану економски неактивни. У овом случају, концепт друштвене искључености користи се као параван за прикривање екстремног сиромаштва и начин за етикетирање сиромашних и друштвено искључених као једино одговорних за положај у којем су се нашли. 
МЕТОДОЛОШКИ ОКВИР ИСТРАЖИВАЊА
Полазећи од чињенице да образовање представља један од узрока друштвене искључености, у раду се тестира претпоставка да приступ образовању и усавршавању одређује процес укључивања појединаца у друштвене активности. Како припадници различитих друштвених група имају неједнаке могућности приступа квалитетном образовању, то значајно утиче на развој њихових каријера и облике укључивања у друштвени живот. Иако квалитетно образовање није једини услов друштвеног успеха, може се претпоставити да комбинација ниског степена образовања и ограничени приступ могућностима даљег образовања доприносе друштвеној искључености и резултирају различитим облицима депривације и сиромаштва.
У циљу истраживања односа између образовања и различитих облика друштвене искључености у земљама Западног Балкана, у раду се користе емпиријски подаци Трећег Испитивања квалитета живота у Европи (Third European Quality of life Survey), извршеног у свим земљама чланицама ЕУ, као и у седам од девет земаља које су укључене у процес проширења (Хрватска, БЈР Македонија, Исланд, Косово, Црна Гора, Србија и Турска). Испитивање квалитета живота у Европи је репрезентативно истраживање које спроводи Европска фондација за унапређење услова живота и рада (у даљем тексту Eurofound), а које представља богат извор информација о условима живота, смештају, локалној животној средини, здрављу, јавним службама, социјалној кохезији и квалитету друштва, као и о субјективном благостању. 
У овом раду анализираћемо показатеље перципиране друштвене искључености, друштвене партиципације и политичког ангажовања у земљама Западног Балкана, у контексту утицаја степена образованости испитаника на ниво и интезитет наведених облика друштвених активности. Истраживање утицаја образовања на ниво друштвене искључености обухватиће:
a) Преглед података о нивоу перцепиране друштвене искључености, друштвене партиципације и различитих облика политичког ангажовања у одабраним земљама Западног Балкана (уз поређење са просечним вредностима ових показатеља у земљама Европске Уније);

b) Анализа наведених података са аспекта нивоа образовања испитаника;
c) Тестирање значајности разлика између показатеља друштвене искључености и партиципације у оквиру група са различитим нивоима образовања, статистичком методом анализе варијансе (ANOVA).
РЕЗУЛТАТИ И ДИСКУСИЈА
Полазна тачка за утврђивање степена друштвене искључености јесте анализа перцепција појединаца о њиховој друштвеној повезаности и прихваћености у друштву. Као индикатор перципиране друштвене искључености користи се индекс конструисан на основу субјективних процена појединаца о њиховом друштвеном статусу, осећаја друштвене повезаности као и препознавања од стране друштвене заједнице (Табела 1). 

Табела 1: Индекс перципиране друштвене искључености
	Земља
	Осећам се напуштеним од друштва
	Живот је данас постао толико компликован
	Не осећам да људи цене оно што радим
	Неки људи ме гледају са потцењивањем због мог посла
	Индекс перципиране друштвене искључености

	Хрватска
	1,97
	2,64
	2,48
	2,37
	2,36

	Црна Гора
	1,97
	2,72
	2,40
	2,16
	2,31

	Македонија
	2,19
	2,67
	2,66
	2,17
	2,42

	Србија
	2,33
	2,78
	2,58
	2,33
	2,50

	ЕУ27
	1,95
	2,43
	2,41
	2,11
	2,22


(Извор: Треће Испитивање квалитета живота у Европи)
Индекс перципиране друштвене искључености користи се у сврху поређења перцепција о друштвеној искључености између различитих друштвених група или земаља, а израчунава се као аритметичка средина вредности ставова испитаника (1-5) у односу на изјаве приказане у табели 1 (вредност 1 указује на највиши ниво интеграције у друштву, исказан тврдњом „Уопште се не слажем“, док се вредност 5 додељује ставовима који изражавају највиши степен искључености, исказани тврдњом „Потпуно се слажем“). У поређењу са просеком ЕУ, Србија и земље из њеног непосредног окружења карактеришу се вишим вредностима индекса перцепиране искључености. Истраживање открива да се у оквиру ЕУ најмање искљученим осећају становници Данске (1,6), Немачке (1,8) и Аустрије (1,9) док је највећа перцепирана искљученост измерена на Кипру (3,0), Бугарској (2,7) и Грчкој (2,5).
Степен перципиране друштвене искључености варира у значајној мери ако се посматра на нивоу различитих друштвених група. Подаци у табели 2 указују на то да се високо образовани појединци у најмањој мери осећају искљученим из друштвених активности. Вредност Индекса перципиране друштвене искључености опада са порастом нивоа образовања у свим посматраним земљама. Треба указати на то да су апсолутне вредности Индекса за групе са најнижим нивоом образовања у земљама Западног Балкана видљиво ниже у односу на вредност Индекса групе испитаника са најнижим образовањем у ЕУ. На пример, вредност Индекса перципиране искључености испитаника са основним образовањем у Србији и Македонији износи 3,0, док је у ЕУ вредност Индекса за исту групу 2,3. Ниво перципиране друштвене искључености група испитаника са средњим и високим образовањем уједначен је унутар региона, али свакако виши у односу на исте групе у земљама ЕУ.
Табела 2: Индекс перципиране друштвене искључености према нивоу образовања
	
	Хрватска
	Црна Гора
	Македонија
	Србија
	ЕУ27

	Индекс перципиране друштвене искључености
	
	2,36
	2,31
	2,42
	2,50
	2,22

	Ниво образовања
	Основно
	2,6
	2,6
	3,0
	3,0
	2,3

	
	Средње
	2,4
	2,4
	2,4
	2,5
	2,2

	
	Високо
	2,2
	2,2
	2,4
	2,3
	2,0


(Извор: Треће Испитивање квалитета живота у Европи)
Применом методе анализе варијансе са једним фактором варијабилитета (One-way ANOVA) утврђује се да ли постоје статистички значајне разлике у средњим вредностима Индекса перципиране друштвене искључености између група са различитим нивоима образовања. Резултати показују да ниво образовања утиче на просечну вредност Индекса перципиране искључености (реализовани ниво значајности при тестирању износи 0,009).

У циљу даљег испитивања разлика у средњим вредностима Индекса, применили смо post hoc анализу, где се значајност разлике у средњим вредностима Индекса испитује помоћу најмање значајне разлике (LSD тест). Резултати вишеструких поређења приказани су у табели 3 и указују на то да постоји статистички значајна разлика у средњим вредностима Индекса перципиране друштвене искључености између група са основним и средњим образовањем, као и између група са основним и високим образовањем. Разлике у перципираној друштвеној искључености између испитаника са средњим и високим образовањем нису статистички значајне.
Табела 3: Post hoc анализа: вишеструка поређења средњих вредности Индекса између група са различитим нивоима образовања
	Нивои образовања
	Разлика у средњим вредностима
	Стандардна грешка
	Значајност

	1 - 2
	.32*
	.12858
	.029

	1 - 3
	.48*
	
	.003

	2 - 3
	.16
	
	.237


*Теоријски ниво значајности разлике у средњим вредностима износи 0.05.

(1, 2 и 3 респективно представљају групе испитаника са основним, средњим и високим образовањем)

Детаљнији преглед појединачних индикатора који улазе у састав Индекса перципиране друштвене искључености потврђује значај образовања за друштвену искљученост (табела 4). Индекс перципиране друштвене искључености опада са порастом нивоа образовања у свим посматраним случајевима. Појединци са више образовања имају мање проблема у вези са сопственим друштвеним статусом, препознавањем од стране друштвене заједнице, ставовима других људи о њиховом раду и ретко се осећају искљученим из друштвених токова. 

Табела 4: Образовање и разложени Индекс перципиране друштвене искључености
	
	Хрватска
	Црна Гора
	Македонија
	Србија
	ЕУ27

	
	Образовање
	2,36
	2,31
	2,42
	2,50
	2,22

	Осећам се напуштеним од друштва
	Основно
	2,27
	2,28
	2,76
	2,98
	2,15

	
	Средње
	1,94
	2,00
	2,16
	2,36
	1,99

	
	Високо
	1,77
	1,85
	2,16
	2,13
	1,73

	Живот је постао толико компликован
	Основно
	2,94
	2,92
	3,48
	3,27
	2,72

	
	Средње
	2,65
	2,80
	2,66
	2,86
	2,49

	
	Високо
	2,26
	2,48
	2,57
	2,38
	2,11

	Не осећам да људи цене шта ја радим
	Основно
	2,71
	2,50
	3,00
	3,16
	2,60

	
	Средње
	2,47
	2,44
	2,66
	2,60
	2,44

	
	Високо
	2,29
	2,29
	2,59
	2,40
	2,24

	Неки људи ме гледају са потцењивањем 
	Основно
	2,44
	2,56
	2,93
	2,49
	2,14

	
	Средње
	2,37
	2,21
	2,14
	2,36
	2,15

	
	Високо
	2,27
	2,00
	2,13
	2,21
	1,96


(Извор: Треће Испитивање квалитета живота у Европи)

Резултати анализе варијансе и post hoc анализе примењених на појединачне индикаторе који улазе у састав Индекса перципиране друштвене искључености приказани су у табелама 5 и 6. Анализа варијансе указује на то да код свих појединачних индикатора постоје статистички значајне разлике у средњим вредностима између група са различитим нивоима образовања (реализовани ниво значајности разлика у свим случајевима нижи је од 0.05).
Табела 5: Резултати тестирања значајности разлике у средњој вредности појединачних индикатора Индекса перципиране друштвене искључености између група са различитим нивоима образовања
	
	Сума квадрата
	Степени слободе
	Оцена варијансе
	F
	Значајност

	Осећам се напуштеним
	
	
	
	
	

	Између група
	.830
	2
	.415
	6.194
	.014

	У оквиру група
	.804
	12
	.067
	
	

	Укупно
	1.635
	14
	
	
	

	Живот је постао компликован
	
	
	
	
	

	Између група
	1.248
	2
	.624
	12.800
	.001

	У оквиру група
	.585
	12
	.049
	
	

	Укупно
	1.832
	14
	
	
	

	Не осећам да људи цене шта радим
	
	
	
	
	

	Између група
	.477
	2
	.239
	6.695
	.011

	У оквиру група
	.427
	12
	.036
	
	

	Укупно
	.904
	14
	
	
	

	Неки људи ме гледају са потцењивањем 
	
	
	
	
	

	Између група
	.411
	2
	.205
	5.582
	.019

	У оквиру група
	.442
	12
	.037
	
	

	Укупно
	.853
	14
	
	
	


Табела 6: Post hoc анализа: вишеструка поређења средњих вредности појединачних индикатора Индекса између група са различитим нивоима образовања
	Нивои образовања
	Разлика у средњим вредностима
	Стандардна грешка
	Значајност

	Осећам се напуштеним од друштва

	1 - 2
	.398*
	.16374
	.032

	1 - 3
	.560*
	
	.005

	2 - 3
	.162
	
	.342

	Живот је постао толико компликован

	1 - 2
	.374*
	.13962
	.020

	1 - 3
	.706*
	
	.000

	2 - 3
	.332*
	
	 .035

	Не осећам да људи цене шта радим

	1 - 2
	.272*
	.11937
	.042

	1 - 3
	.432*
	
	.004

	2 - 3
	.160
	
	 .205

	Неки људи ме гледају са потцењивањем

	1 - 2
	.266*
	.12134
	.049

	1 - 3
	.398*
	
	.007

	2 - 3
	.132
	
	.298


*Теоријски ниво значајности разлике у средњим вредностима износи 0.05.

(1, 2 и 3 респективно представљају групе испитаника са основним, средњим и високим образовањем)
Резултати вишеструких поређења средњих вредности појединачних индикатора који улазе у састав Индекса перципиране друштвене искључености (табела 6) између различитих образовних група показују да код свих посматраних индикатора постоје статистички значајне разлике између испитаника са основним образовањем и оних са високим образовањем. Изузетак је индикатор Живот је данас постао толико компликован, где су разлике између свих нивоа образовања статистички значајне, тј. степен образовања испитаника у свим случајевима утиче на перцепције појединаца о могућности сналажења у свакодневним животним приликама. У том смислу, резултати извршених анализа на подацима о перципираној друштвеној искључености потврђују утицај степена образованости на перцепције о друштвеној искључености, нарочито за испитанике са најнижим степеном образовања.
Друга група података на основу којих се може оцењивати утицај образовања на степен укључености појединаца у друштвене токове односи се на учешће појединаца у друштвеним активностима клубова, удружења и асоцијација, тј. укљученост појединаца у друштвене мреже. У табели 7 приказани су подаци о учесталости партиципације становника Западног Балкана у различитим друштвеним организацијама. Интезитет друштвене партиципације у овим земљама може се окарактерисати као низак, с обзиром на то да, у просеку, 14,5% испитаника учествује у друштвеним активностима бар једном месечно. У поређењу са земљама ЕУ, где у просеку сваки четврти грађанин (25,1%) бар једном месечно учествује у неком облику друштвених активности, низак степен друштвене партиципације у земљама Западног Балкана је очигледан. Најинтензивнија партиципација у друштвеним активностима измерена је у Хрватској, која се по просечним вредностима приказаних показатеља не разликује много од европског просека (22,7%). Релативно учешће испитаника који никада не учествују у друштвеним активностима највише је у Србији и Македонији (72,1% и 73,2%). 
Табела 7: Партиципација у друштвеним активностима у земљама Западног Балкана (у %)

	Земља
	Свакодневно или скоро свакодневно
	Бар једном недељно
	Једном до три пута месечно
	Ређе
	Никад

	Хрватска
	4,1
	9,7
	6,9
	14,2
	65,1

	Црна Гора
	1,9
	4,8
	4,3
	22,1
	66,9

	Македонија
	1,4
	4,4
	6,9
	14,1
	73,2

	Србија
	3,0
	5,7
	6,0
	14,1
	71,2

	ЕУ 27
	2,5
	12,4
	10,3
	15,0
	59,8


(Извор: Треће Испитивање квалитета живота у Европи)

Тест хомогености (врста хи-квадрат теста која мери уједначеност пропорција по групама земаља, у овом случају процентуални удео испитаника у свакој категорији учесталости партиципације) примењен на ове податке указује на то да код свих нивоа партиципације постоји статистички значајна разлика између анализираних земаља. Израчунате вредности хи-квадрат статистике теста и њихова статистичка значајност приказани су у табели 8. 
Табела 8: Тест хомогености у партиципацији између земаља
	
	Свакодневно или скоро свакодневно
	Бар једном недељно
	Једном до три пута месечно
	Ређе
	Никад

	хи-квадрат
	17,47
	134,73
	71,25
	34,51
	58,30

	ниво значајности
	0,0016
	0,0001
	0,0001
	0,0001
	0,0001


Да би се испитао утицај степена образованости испитаника на интезитет друштвене партиципације, у табели 9 приказани су проценти партиципације различитих група испитаника према нивоу образовања. Проценти високо образованих испитаника који учествују у раду друштвених организација виши су у односу на групе испитаника са основним и високим образовањем. Такође, међу испитаницима који тврде да никада не учествују у раду друштвених организација, најмањи је број високо образованих појединаца. Треба имати у виду да овакви нивои партиципације не рефлектују само ставове испитаника према друштвеној партиципацији, већ могу бити и показатељ лоше инфраструктуре, ограниченог приступа друштвеним асоцијацима или мрежама, као и недостатка материјалних ресурса или времена за учествовање у друштвеним организацијама.
Табела 9: Партиципација у друштвеним активностима, према нивоу образовања (у %)

	
	Хрватска
	Црна Гора
	Македонија
	Србија
	ЕУ27

	Свакодневно или скоро свакодневно
	Основно
	0,6
	3,8
	0
	0
	2,0

	
	Средње
	4,5
	1,3
	0,6
	2,4
	2,3

	
	Високо
	6,2
	3,3
	3,5
	5,4
	3,6

	Бар једном недељно
	Основно
	2,9
	0
	0
	2,1
	6,4

	
	Средње
	9,2
	4,0
	3,1
	4,7
	11,3

	
	Високо
	19,4
	7,3
	8,1
	9,6
	18,4

	Једном до три пута месечно
	Основно
	5,8
	0
	0
	0
	4,6

	
	Средње
	7,8
	4,0
	4,6
	5,4
	9,6

	
	Високо
	4,4
	5,5
	13,1
	9,2
	15,1

	Ређе
	Основно
	6,4
	3,8
	4,0
	6,4
	7,7

	
	Средње
	14,0
	21,8
	11,2
	12,8
	14,7

	
	Високо
	23,1
	24,8
	22,6
	19,2
	19,8

	Никад
	Основно
	84,4
	92,3
	96,0
	91,5
	79,4

	
	Средње
	64,4
	68,9
	80,4
	74,8
	62,1

	
	Високо
	46,9
	59,1
	52,7
	56,5
	43,0


(Извор: Треће Испитивање квалитета живота у Европи)

Тестирање значајности разлика у партиципацији грађана у друштвеним организацијама показује да за све категорије учесталости партиципације постоје статистички значајне разлике између група са различитим нивоима образовања (табела 10). Према резултатима post hoc анализе (табела 11), разлике у просечним процентима партиципације статистички су значајне између свих образовних група, за све категорије учесталости, осим између група са основним и средњим образовањем за прве три категорије учесталости.
Табела 10: Резултати тестирања значајности разлике у просечним процентима друштвене партиципације између група са различитим нивоима образовања
	
	Сума квадрата
	Степени слободе
	Оцена варијансе
	F
	Значајност

	Свакодневно или скоро свакодневно
	
	
	
	
	

	Између група
	25.617
	2
	12.809
	5.863
	.017

	У оквиру група
	26.216
	12
	2.185
	
	

	Укупно
	51.833
	14
	
	
	

	Бар једном недељно
	
	
	
	
	

	Између група
	267.268
	2
	133.634
	7.411
	.008

	У оквиру група
	216.372
	12
	18.031
	
	

	Укупно
	483.640
	14
	
	
	

	Једном до три пута месечно
	
	
	
	
	

	Између група
	137.028
	2
	68.514
	5.802
	.017

	У оквиру група
	141.708
	12
	11.809
	
	

	Укупно
	278.736
	14
	
	
	

	Ређе 
	
	
	
	
	

	Између група
	663.525
	2
	331.763
	39.783
	.000

	У оквиру група
	100.072
	12
	8.339
	
	

	Укупно
	763.597
	14
	
	
	

	Никад 
	
	
	
	
	

	Између група
	3437.328
	2
	1718.664
	35.395
	.000

	У оквиру група
	582.688
	12
	48.557
	
	

	Укупно
	4020.016
	14
	
	
	

	Табела 11: Post hoc анализа: вишеструка поређења процената партиципације између група са различитим нивоима образовања
Нивои образовања
Разлика у средњим вредностима
Стандардна грешка
Значајност
Свакодневно или скоро свакодневно
1 - 2

-0.94

.93481

.334
1 - 3

-3.12*

.006
2 - 3

-2.18*

.038
Бар једном недељно
1 - 2

-4.18

2.6856
.146
1 - 3

-10.28*

.002
2 - 3

-6.10*

.042

Једном до три пута месечно
1 - 2

-4.20

2.1734

.077
1 - 3

-7.38*

.005
2 - 3

-3.18

.169
Ређе
1 - 2

-9.24*

1.8264

.000
1 - 3

-16.24*

.000
2 - 3

-7.00*

.002
Никад
1 - 2

18.60*

4.4071

.001
1 - 3

37.08*

.000
2 - 3

18.48*

.001




*Теоријски ниво значајности разлике у средњим вредностима износи 0.05.

(1, 2 и 3 респективно представљају групе испитаника са основним, средњим и високим образовањем)
На основу изведених анализа на подацима о партиципацији испитаника из земаља Западног Балкана може се тврдити да степен образовања има утицаја на интезитет партиципације у друштвеним организацијама. Овде се посебно истиче да испитаници са високим образовањем, по правилу, исказују виши ниво партиципације у односу на ниже образовне групе.
Као посебан облик друштвене партиципације истиче се ангажовање појединаца у грађанским и политичким активностима, попут присуствовања састанцима синдиката, политичких странака или група за политичку акцију; учешћа у протестима или демонстрацијама, потписивања петиција, контактирања политичара или државних званичника. Преглед података о интезитету грађанског и политичког ангажовања становника Западног Балкана (табела 12) указује на то да су најзаступљенији облици политичких активности потписивање петиција и ућешће у раду политичких партија и синдиката. Уочава се да је ангажовање у политичким партијама у земљама Западног Балкана интензивније у односу на просечан проценат овог облика политичке активности у земљама ЕУ. Посматрање података о грађанској и политичкој активности са аспекта нивоа образованости испитаника указује на то да су високо образовани појединци вишеструко активнији у раду политичких удружења и потписивању петиција у односу на оне са основним образовањем.
Табела 12: Облици грађанског и политичког ангажовања у последњих 12 месеци (у%)
	
	Хрватска
	Црна Гора
	Македонија
	Србија
	ЕУ27

	Присуствовали протесту или демонстрацијама
	Основно
	2,3
	4,0
	2,0
	2,3
	1,9

	
	Средње
	5,1
	8,8
	6,6
	2,7
	4,2

	
	Високо
	5,6
	5,3
	11,5
	5,1
	8,1

	Контактирали политичара или држ. функционера
	Основно
	0
	0
	0
	4,5
	2,6

	
	Средње
	5,4
	2,6
	6,8
	2,3
	5,6

	
	Високо
	11,8
	3,4
	14,9
	2,5
	13,4

	Присуствовали састанку синдиката/странке
	Основно
	2,3
	0
	0
	4,5
	2,2

	
	Средње
	8,4
	4,7
	10,7
	9,1
	6,7

	
	Високо
	16,2
	10,6
	15,8
	18,3
	13,3

	Потписали неку петицију
	Основно
	8,7
	4,0
	0
	6,8
	3,3

	
	Средње
	24,6
	8,5
	4,2
	10,8
	11,6

	
	Високо
	36,9
	13,7
	14,2
	18,4
	26,8


(Извор: Треће Испитивање квалитета живота у Европи)

Даље испитивање утицаја нивоа образованости на учешће у грађанским и политичким активностима подразумева тестирање значајности разлика у просечним процентима ангажовања између група са различитим нивоима образовања. Резултати анализе варијансе (табела 13) потврђују присуство статистички значајних разлика у учествовању у политичким активностима између испитаника са основним, средњим и високим образовањем.
Табела 13: Резултати тестирања значајности разлике у просечним процентима политичког ангажовања између група са различитим нивоима образовања
	
	Сума квадрата
	Степени слободе
	Оцена варијансе
	F
	Значајност

	Присуствовали протесту или демонстрацијама
	
	
	
	
	

	Између група
	54.857
	2
	27.429
	6.031
	.015

	У оквиру група
	54.576
	12
	4.548
	
	

	Укупно
	109.433
	14
	
	
	

	Контактирали политичара или држ. функционера
	
	
	
	
	

	Између група
	153.297
	2
	76.649
	5.472
	.020

	У оквиру група
	168.100
	12
	14.008
	
	

	Укупно
	321.397
	14
	
	
	

	Присуствовали састанку синдиката/странке
	
	
	
	
	

	Између група
	425.637
	2
	212.819
	36.235
	.000

	У оквиру група
	70.480
	12
	5.873
	
	

	Укупно
	496.117
	14
	
	
	

	Потписали неку петицију
	
	
	
	
	

	Између група
	766.369
	2
	383.185
	6.904
	.010

	У оквиру група
	666.024
	12
	55.502
	
	

	Укупно
	1432.393
	14
	
	
	


Други корак у испитивању разлика у политичком ангажовању по основу различитих нивоа образованости јесте испитивање значајности разлике у средњим вредностима на основу најмање значајне разлике (LSD тест). Резултати вишеструких поређења приказани у табели 14 показују да у случају присуствовања протестима или демонстрацијама статистички значајне разлике постоје између група са основним и средњим, као и основним и високим образовањем. За овај облик политичког ангажовања, разлике између средњег и високог образовања не утичу на интезитет активности. Даље, за политичко ангажовање у смислу контактирања политичара/државних званичника као и потписивања петиција, вишеструка поређења показују да се просечни проценти ангажовања статистички значајно разликују само између група са основним и високим образовањем. Коначно, за ангажовање у смислу учествовања у раду политичких партија или синдиката, разлике у образовању појединаца изазивају статистички значајне разлике у свим посматраним случајевима. 
Табела 14: Post hoc анализа: вишеструка поређења процената политичког ангажовања између група са различитим нивоима образовања
	Нивои образовања
	Разлика у средњим вредностима
	Стандардна грешка
	Значајност

	Присуствовали протесту или демонстрацијама

	1 – 2
	-2.98*
	1.3488
	.047

	1 – 3
	-4.62*
	
	.005

	2 – 3
	-1.64
	
	.247

	Контактирали политичара или држ. функционера

	1 - 2
	-3.12
	2.3671
	.212

	1 - 3
	-7.78*
	
	.006

	2 - 3
	-4.66
	
	.073

	Присуствовали састанку синдиката/странке

	1 - 2
	-6.12*
	1.5327
	.002

	1 - 3
	-13.04*
	
	.000

	2 - 3
	-6.92*
	
	.001

	Потписали неку петицију

	1 - 2
	-7.38
	4.7117
	.143

	1 - 3
	-17.44*
	
	.003

	2 - 3
	-10.06
	
	.054


*Теоријски ниво значајности разлике у средњим вредностима износи 0.05.

(1, 2 и 3 респективно представљају групе испитаника са основним, средњим и високим образовањем)
Резултати анализе података о интезитету грађанског и политичког ангажовања у земљама Западног Балкана показују да ниво образовања појединаца остварује статистички значајан утицај на учешће у овим активностима, где се посебно истиче да су високо образовани појединци група која остварује најинтензивније учешће у свим анализираним облицима активности. 
ЗАКЉУЧНА РАЗМАТРАЊА
Истраживање односа између образовања и друштвене искључености, као и механизама путем којих образовање може да одреди положај појединаца у друштву, изузетно је актуелно у последњих неколико деценија. Најчешће се неадекватни услови одрастања доводе у везу са лошим образовним резултатима деце из материјално депривираних породица, што по правилу повећава ризик од незапослености, која се сматра кључним фактором друштвене искључености. У том смислу, свака стратегија борбе против незапослености, сиромаштва и друштвене искључености наглашава значај образовања као основне полуге за ублажавање наведених друштвено-економских проблема. Свакако треба имати у виду да на друштвену искљученост, поред образовања, утиче низ различитих фактора, чије је дејство испреплетано и чије појединачне утицаје није лако разграничити. Постоје и истраживања која указују на то да је утицај образовања на друштвену искљученост ограничен и да се испољава једино као основа за оцену индивидуалних способности појединаца од стране послодаваца на тржишту рада.

Полазећи од претпоставке да образовање и надоградња образовања током живота, формалног и неформалног, може да ублажи степен искључености појединаца из друштвених интеракција, како на тржишту рада, тако и у другим областима партиципације (политичко ангажовање, учешће у друштвеним организацијама), у раду се  истражује у којој мери степен образовања појединаца може да утиче на процес њиховог укључивања у друштвене активности. Конкретно, у раду се испитује значај нивоа образовања за перцепције појединаца о друштвеној искључености, њихово учешће у активностима друштвених организација и интезитет њиховог грађанског и политичког ангажовања.

Резултати статистичке анализе емпиријских података Трећег Испитивања квалитета живота у Европи о перципираној друштвеној искључености, ангажовању у друштвеним организацијама и политичком ангажовању у земљама Западног Балкана потврђују статистички значајан утицај нивоа образовања на процесе друштвеног укључивања. Конкретно, код свих облика друштвених активности постоје статистички значајне разлике у просечним показатељима активности између појединаца са основним, средњим и високим образовањем. Средње вредности Индекса перципиране друштвене искључености разликују се између група са основним и средњим образовањем, као и између група са основним и високим образовањем, што говори о томе да су перцепције о друштвеној искључености најјаче код најниже образованог дела популације. Резултати вишеструких поређења средњих вредности појединачних индикатора који улазе у састав Индекса перципиране друштвене искључености између различитих образовних група показују да код свих посматраних индикатора постоје статистички значајне разлике између испитаника са основним образовањем и оних са високим образовањем, док су код компоненте Живот је данас постао толико компликован, разлике између свих нивоа образовања статистички значајне. Испитивање утицаја образовања на интезитет друштвене партиципације показало је да су разлике у просечним процентима партиципације статистички значајне између свих образовних група, за све категорије учесталости, осим за прве три категорије учесталости, где се само високо образовани по интезитету партиципације разликују од нижих образованих група. Коначно, испитивање утицаја нивоа образованости на учешће у грађанским и политичким активностима потврђује присуство статистички значајних разлика између становника са различитим нивоима образовања. Код ових облика друштвених активности високо образовани појединци остварују најинтензивније учешће у односу на друге.

Резиме: Друштвена искљученост је вишедимензионални феномен који настаје као последица међусобно повезаних и условљених процеса депривације у кључним сегментима живота појединаца и друштвених група, што их онемогућава да партиципирају у основним политичким, економским и друштвеним активностима. На друштвену искљученост утичу бројни фактори, чије је дејство често испреплетано и није лако установити који од тих фактора има примарну улогу. Сматра се да образовање игра једну од кључних улога у превенцији друштвене искључености. Борба против друштвене искључености и сиромаштва од посебне је важности за земље Западног Балкана, јер ублажавање сиромаштва и друштвене искључености представља један од кључних изазова са којима се ове земље сусрећу у процесу придруживања ЕУ. 
Са једне стране, образовање се сматра најважнијим трансмисионим механизмом путем којег се депривација акумулура кроз генерације. Деца која одрастају у лошим условима, бележе слабије резултате у школи и имају нижи ниво образовања у односу на децу која живе у бољим условима, што повећава ризик друштвене искључености. Други правац истраживања односи се на краткорочне и дугорочне ефекте образовања на друштвену искљученост. Лоши образовни резултати повећавају ризик од незапослености, посебно дугорочне незапослености, као и мањих зарада, што доприноси друштвеној искључености. Чињеница је да незапосленост повећава ризик од друштвене искључености, при чему утицај незапослености превазилази оквире финансијске депривације. Образовање се овде дефинише у ширем смислу, тако да обухвата не само формално образовање, него и даљу обуку у контексту тржишта рада и неформално учење. 

Полазећи од претпоставке да образовање и надоградња образовања током живота, формалног и неформалног, може да ублажи степен искључености појединаца из друштвених интеракција, како на тржишту рада, тако и у другим областима партиципације (политичко ангажовање, учешће у друштвеним организацијама), у раду се  истражује у којој мери степен образовања појединаца може да утиче на процес њиховог укључивања у друштвене активности. Конкретно, у раду се испитује веза између нивоа образовања и перцепција појединаца о степену њихове друштвене искључености, учешћа у активностима друштвених организација и интезитета њиховог грађанског и политичког ангажовања.

Резултати статистичке анализе емпиријских података Трећег Испитивања квалитета живота у Европи о перципираној друштвеној искључености, ангажовању у друштвеним организацијама и политичком ангажовању у земљама Западног Балкана потврђују статистички значајан утицај нивоа образовања на процесе друштвеног укључивања. Код свих облика друштвених активности постоје статистички значајне разлике у просечним показатељима активности између појединаца са основним, средњим и високим образовањем. 

( Рад је припремљен у оквиру пројекта „Унапређење конкурентности јавног и приватног сектора умрежавањем компетенција у процесу европских интеграција Србије“ број 179066, који финансира Министарство просвете, науке и технолошког развоја Републике Србије.





